23.9.2022
EL
Επίσημη Εφημερίδα της Ευρωπαϊκής Ένωσης
C 365/25
3.
Ειδικές παρατηρήσεις 3.1.
Στο παρόν τμήμα, η ΕΟΚΕ αξιολογεί συγκεκριμένες πτυχές των στρατηγικών στόχων της ευρωπαϊκής στρατηγικής για τα μικροκυκλώματα.
3.2.
Επενδύσεις με γνώμονα την πολιτική 3.2.1.
Για την επίτευξη των στόχων της στρατηγικής για τα μικροκυκλώματα, η Ευρωπαϊκή Επιτροπή προτίθεται να κινητοποιήσει περίπου 43 δισεκατ.
EUR σε δημόσιες και ιδιωτικές επενδύσεις.
Αυτό περιλαμβάνει 11 δισεκατ.
EUR σε δημόσιες επενδύσεις στο πλαίσιο της πρωτοβουλίας «Μικροκυκλώματα για την Ευρώπη».
Επιπλέον, η Επιτροπή σχεδιάζει να συνδυάσει διάφορα μέτρα, όπως η στήριξη μετοχικού κεφαλαίου, ένα Ταμείο μικροκυκλωμάτων αξίας 2 δισεκατ.
EUR, δάνεια της ΕΤΕπ και κονδύλια από μέτρα που αφορούν τη μικροηλεκτρονική στα σχέδια ανάκαμψης και ανθεκτικότητας και από εθνικά ή περιφερειακά ταμεία.
Η Επιτροπή αναφέρει επίσης τη στήριξη της βιομηχανικής έρευνας και καινοτομίας μέσω σημαντικών έργων κοινού ευρωπαϊκού ενδιαφέροντος (ΣΕΚΕΕ).
Καταρχήν, η ΕΟΚΕ στηρίζει τα φιλόδοξα επενδυτικά σχέδια.
Ωστόσο, παραμένει ασαφής ο τρόπος με τον οποίο θα χρηματοδοτηθούν.
Η ΕΟΚΕ καλεί την Επιτροπή να εμπλουτίσει τα σχέδια αυτά.
3.3.
Ενίσχυση της υπεροχής στην έρευνα και την τεχνολογία 3.3.1.
Το πρόγραμμα-πλαίσιο για την έρευνα «Ορίζων Ευρώπη» θέτει ήδη τον στόχο της προώθησης των τεχνολογιών επόμενης γενιάς.
Η ΕΟΚΕ στηρίζει σθεναρά αυτόν τον στόχο.
Σύμφωνα με την Ευρωπαϊκή Επιτροπή, οι μελλοντικές ερευνητικές δραστηριότητες που θα στηριχθούν στο πλαίσιο της «κοινής επιχείρησης για τα μικροκυκλώματα» θα συμβάλουν στην αποτελεσματικότερη κάλυψη των αναγκών των κάθετων βιομηχανιών στο μέλλον και στη διασφάλιση της αντιμετώπισης των κοινωνικών και περιβαλλοντικών προκλήσεων.
3.3.2.
Η Επιτροπή επιδιώκει οι ερευνητικές προσπάθειες να επικεντρωθούν σε τεχνολογίες για την επίτευξη μεγεθών τρανζίστορ κάτω των 2 nm, σε ανατρεπτικές τεχνολογίες για την τεχνητή νοημοσύνη (ΤΝ), σε επεξεργαστές εξαιρετικά χαμηλής κατανάλωσης ενέργειας και υψηλής ενεργειακής απόδοσης, σε νέα υλικά, καθώς και σε ετερογενή και τρισδιάστατη ολοκλήρωση διαφόρων υλικών και σε αναδυόμενες λύσεις σχεδιασμού.
Η ΕΟΚΕ επικροτεί και στηρίζει ουσιαστικά αυτήν την προσέγγιση.
Η Ευρώπη έχει γερές βάσεις ως ερευνητικό κέντρο.
Η δημιουργία ειδικής ανά προϊόν διανοητικής ιδιοκτησίας για την ευρωπαϊκή αξιακή αλυσίδα ημιαγωγών, μεταξύ άλλων με βάση την προσέγγιση RISC-V ανοικτής πηγής, αναμένεται να βελτιώσει περαιτέρω τις δεξιότητες σε λύσεις ημιαγωγών για πολλούς βασικούς τομείς.
3.3.3.
Η ΕΟΚΕ συμφωνεί με την πρόθεση να προωθηθεί η ολοκλήρωση βασικών λειτουργιών, η βιώσιμη κατανάλωση ενέργειας, η αύξηση της υπολογιστικής απόδοσης και οι ανατρεπτικές τεχνολογίες, όπως η νευρομορφική και τα ενσωματωμένα μικροκυκλώματα για την ΤΝ, η ολοκληρωμένη φωτονική, το γραφένιο και άλλες τεχνολογίες που βασίζονται σε δισδιάστατα υλικά.
Εκτός από τα μικρά μεγέθη χαρακτηριστικών (< 2 nm), πρέπει να εξεταστούν οι ανάγκες των κλάδων πελατών και τα πλεονεκτήματα της βιομηχανίας ημιαγωγών της Ευρώπης, ιδίως όσον αφορά τους ημιαγωγούς και τους αισθητήρες ισχύος που είναι σημαντικά μεγαλύτεροι.
Ενώ τεχνολογίες όπως η ΤΝ, η μηχανική μάθηση, οι τεχνολογίες 5G/6G και η υπολογιστική υψηλών επιδόσεων απαιτούν λύσεις μικροκυκλωμάτων από 5 nm και κάτω, η βιομηχανική παραγωγή εξακολουθεί να απαιτεί εξειδικευμένα μικροκυκλώματα πολύ μεγαλύτερων μεγεθών χαρακτηριστικών σε μεγάλη κλίμακα.
Συνεπώς, η Ευρώπη δεν θα πρέπει να επικεντρωθεί αποκλειστικά στα μικρότερα μεγέθη χαρακτηριστικών.
Η ΕΟΚΕ πιστεύει ακράδαντα ότι η επάρκεια σε μικρότερα μεγέθη χαρακτηριστικών (< 10 nm) δεν είναι ο μόνος καθοριστικός παράγοντας για την επιτυχία του οικοσυστήματος ημιαγωγών.
Αντιθέτως, οι ειδικές απαιτήσεις για τη μικροηλεκτρονική θα διαφοροποιούνται όλο και περισσότερο στο μέλλον, ενώ θα χρειαστεί επίσης ολοένα ευρύτερο φάσμα λύσεων μικροκυκλωμάτων οι οποίες θα είναι ανατρεπτικές και καινοτόμες, ανεξάρτητα από το μέγεθός τους.
Για τον λόγο αυτόν, η ΕΟΚΕ συνιστά μια ολοκληρωμένη προσέγγιση, η οποία θα βασίζεται πρωτίστως στο δυναμικό καινοτομίας του οικοσυστήματος ημιαγωγών.
3.3.4.
Η ΕΟΚΕ στηρίζει την έρευνα στον τομέα των κβαντικών μικροκυκλωμάτων και επικροτεί την παροχή χρηματοδότησης από την εμβληματική πρωτοβουλία για τις κβαντικές τεχνολογίες στο πλαίσιο του προγράμματος «Ορίζων Ευρώπη».
3.4.
Υπεροχή στον σχεδιασμό, την κατασκευή και τη συσκευασία 3.4.1.
Η ΕΟΚΕ επικροτεί τον στόχο της ενίσχυσης της τεχνολογίας ημιαγωγών και των ικανοτήτων καινοτομίας στην ΕΕ και της προώθησης ενός δυναμικού και ανθεκτικού οικοσυστήματος ημιαγωγών.
Αυτή η ολοκληρωμένη προσέγγιση, η οποία δεν επικεντρώνεται μόνο στους φορείς τεχνολογικής καινοτομίας, αλλά και στις βιομηχανίες εφοδιασμού και χρηστών, πρέπει να αντιμετωπιστεί θετικά.
Η ΕΟΚΕ τονίζει την ανάγκη ενίσχυσης ολόκληρης της αξιακής αλυσίδας και του οικοσυστήματος ημιαγωγών, καθώς δεν είναι μόνο τα μικροκυκλώματα, αλλά και οι δεξιότητες σε υλικά και διαδικασίες, συμπεριλαμβανομένης της συσκευασίας, που διαδραματίζουν θεμελιώδη ρόλο στη διευκόλυνση των νέων τεχνολογιών ημιαγωγών.
Η στενή συνεργασία μεταξύ των ενδιαφερόμενων μερών από την πλευρά της προσφοράς και της ζήτησης είναι σημαντική, με τη Συμμαχία για τους επεξεργαστές και τις τεχνολογίες ημιαγωγών να διαδραματίζει συμβουλευτικό ρόλο, από κοινού με άλλα ενδιαφερόμενα μέρη.
Η ΕΟΚΕ συνιστά την ταχεία προώθηση της πρωτοβουλίας.
Ωστόσο, τελικά η εφαρμογή των μέτρων είναι εκείνη που θα καθορίσει αν τα μέτρα αυτά είναι επιτυχή, και αν πράγματι πραγματοποιούνται οι αναμενόμενες επενδύσεις.